Balatonudvari

Balatonudvari község Veszprém vármegyében, a Balatonfüredi járásban. A település eredetileg Szent István király korától az 1945-ös megyerendezésig Zala vármegyéhez tartozott.

Fekvése 
Balatonudvari a Balaton északi partján, Balatonfüredtől 10 kilométerre nyugatra, a Tihanyi-félsziget szomszédságában fekszik. Szomszédai: észak felől Pécsely, északkelet felől Örvényes, délnyugat felől Balatonakali, nyugat felől Dörgicse, északnyugat felől pedig Vászoly. A településhez tartozó vízterületek érintkeznek Tihany, valamint a túlparti Balatonföldvár és Balatonszárszó vízterületeivel is.

Megközelítése 
A településen északkelet-délnyugati irányban végighalad a 71-es főút, így közúton ezen közelíthető meg Budapest irányából éppúgy, mint Keszthely vagy Tapolca felől. A szomszédos települések közül Vászollyal egy számozatlan, alsóbbrendű út köti össze.

A hazai vasútvonalak közül a települést a MÁV 29-es számú Székesfehérvár–Tapolca-vasútvonal érinti, amelynek egy megállási pontja van itt; Balatonudvari megállóhely a község központjában található, közúti elérését önkormányzati utak teszik lehetővé.

Balatonudvarihoz tartozik a központtól nyugati irányban fekvő Fövenyes településrész is, amelynek önálló vasúti megállóhelye van, ám Fövenyes megállóhely közigazgatásilag már Balatonakali területén létesült.

Története 

Nevét valószínűleg a királyi udvarnokokról kapta. A falu neve az 1055-ben készült tihanyi alapítólevélben nem szerepelt, ám egy 1092-ben írt (feltehetőleg hamisított) oklevél tartalmazott Udvarira vonatkozó megjegyzéseket. Az első okleveles említésekor mint Vduory szerepel. Az itteni birtok a Tihanyi apátságé, majd a leveldi karthauziaké, végül a veszprémi püspökségé egészen a 20. századig.

A községhatár nyugati része és a Balaton szögében üdülőtelep létesült, Szent Antal telep néven, amely 1945 után a Kiliántelep, 1990-ben a Fövenyes nevet kapta.

Közélete

Polgármesterei 
 1990–1994: Vörösné Szita Edit (független)
 1994–1998: Teklovics László (független)
 1998–2002: Teklovics László (független)
 2002–2006: Teklovics László (független)
 2006–2010: Teklovics László (független)
 2010–2011: Szabó László (független)
 2011–2014: Szabó László (független)
 2014–2019: Szabó László (független)
 2019–2020: Szabó László (független)
 2022-től: Sötét György (független)

A településen 2011. november 6-án időközi polgármester-választást (és képviselő-testületi választást) tartottak, az előző képviselő-testület önfeloszlatása miatt. A hivatalban lévő polgármester elindult a választáson és meg is erősítette pozícióját.

2020. november 22-ére ismét időközi polgármester-választást írtak ki a községben, mert az előző polgármester szeptember 3-án lemondott posztjáról. A választást azonban a koronavírus-járvány kapcsán elrendelt korlátozások miatt már nem lehetett megtartani, és újabb időpontot is csak a veszélyhelyzet feloldását követően lehetett kiírni, így a választást végül csak 2022. május 8-án tarthatták meg.

Népesség 
A település népességének változása:

	 
A 2011-es népszámlálás idején a lakosok 83,6%-a magyarnak, 2,1% németnek, 0,3% románnak mondta magát (16,4% nem nyilatkozott; a kettős identitások miatt az végösszeg nagyobb lehet 100%-nál). A vallási megoszlás a következő volt: római katolikus 51,7%, református 12,7%, evangélikus 0,7%, felekezeten kívüli 6,8% (28,1% nem nyilatkozott).

Nevezetességei 

Balatonudvari temetője az itt található több tucatnyi, szív alakú, fehér mészkőből faragott sírkőről nevezetes, melyek eszmei értéke miatt az egész temető védettnek minősül. A több mint hatvan ilyen sírkő, mint népi műemlék különlegességnek számít, mert hazánkban hozzájuk hasonlót csak egy-két helyen látni (például néhányat Balatonfüred temetőjében). A sírköveken 1808–1840 közötti évszámok olvashatók, bár az idő több helyen olvashatatlanná tette a feliratokat. Némelyiken jól látszik, hogy a kőfaragásban és helyesírásban is járatlan helyi kőfaragók munkája lehet. A leggyakoribb családnevek a Kozma és a Kerkápoly (Eötvös Károly). Sokan próbálták már megfejteni, miért faragtak ilyen szív alakú sírköveket ebbe a temetőbe; a pontos válasz nem ismert, de a róluk szóló legenda a helytörténeti galériában megtalálható.
Szent Márton-templom – római katolikus templom (a középkori templom felhasználásával épült a 19. század első felében)

Képgaléria

Testvértelepülések 
  Foktő, Magyarország

Érdekességek 
 Jól felismerhetően Balatonudvari területén (elsősorban a Vászolyra vezető országút térségében) vették fel a 2022-ben bemutatott, története szerint túlnyomórészt Balatonfüreden játszódó (és jobbára ott is forgatott) Nyugati nyaralás című játékfilm több jelenetét.

Források 
 Eötvös K. (2004): Utazás a Balaton körül. A balatoni utazás vége. Neumann Kht. Budapest

Jegyzetek

További információk 
 Balatonudvari
 Honnan ered a szív alakú sírkövek szokása?
 Balatonudvari a Via Sancti Martini honlapján
 A balatonudvari temető sírkövei

Veszprém megye települései
Balaton-parti települések, településrészek
Zala vármegye települései